b'\n_START_ARTICLE_\nNatan\xc4\x8dno branje\n_START_PARAGRAPH_\nNatan\xc4\x8dno branje je pozorno, poglobljeno branje teksta, osredoto\xc4\x8deno na jezik in slog, za razliko od obi\xc4\x8dajnega branja, ki mu je cilj razumevanje teksta. Natan\xc4\x8dnega bralca zanima na\xc4\x8din, kako je besedilo sestavljeno, in avtorjev namen. Gre za prevod izraza close reading iz novokriti\xc5\xa1ke literarnovedne metodologije.\n_START_SECTION_\nPodobni izrazi\n_START_PARAGRAPH_\nNatan\xc4\x8dno branje lahko ozna\xc4\x8duje tudi po\xc4\x8dasno branje, ki je nasprotje hitremu branju, pri katerem bralec pospe\xc5\xa1i in izpu\xc5\xa1\xc4\x8da dolo\xc4\x8dene besede, ne da bi pri tem \xc5\xa1kodil razumevanju. Opozicija natan\xc4\x8dnemu branju je tudi oddaljeno branje (distant reading) ali merljivo branje (scalable reading), ki ozna\xc4\x8duje interpretativno obvladovanje velikih besedilnih korpusov oz. pre\xc5\xa1tevnih elementov posameznega besedila, kot ga omogo\xc4\x8da ra\xc4\x8dunalnik.'